b'\n_START_ARTICLE_\nKauno Aleksandro Pu\xc5\xa1kino gimnazija\n_START_SECTION_\nIstorija\n_START_PARAGRAPH_\nRus\xc5\xb3 gimnazija Kaune \xc4\xafsteigta 1930 m., iki II pasaulinio karo dirbo dabartinio pedagog\xc5\xb3 kvalifikacijos centro patalpose. 1930 metais mok\xc4\x97si 238 mokiniai. 1945 metais mokykla persik\xc4\x97l\xc4\x97 \xc4\xaf dabartines patalpas, kur anks\xc4\x8diau veik\xc4\x97 vokie\xc4\x8di\xc5\xb3 realin\xc4\x97 gimnazija._NEWLINE_1999 m. minint poeto 200-\xc4\x85sias gimimo metin\xc4\x97s, buvusiai 10-ajai vidurinei mokyklai suteiktas Aleksandro Pu\xc5\xa1kino vardas. Mokykloje veikia pradin\xc4\x97s, pagrindin\xc4\x97s, profilin\xc4\x97s klas\xc4\x97s, vakarais vyksta suaugusi\xc5\xb3j\xc5\xb3 mokyklos u\xc5\xbesi\xc4\x97mimai. Veikia 27 b\xc5\xabreliai, studijos, informacinis centras, 2 kompiuterin\xc4\x97s klas\xc4\x97s. 2000 m. mokykla tapo profiline. Tada dar buvo atskira \xc4\x8de\xc4\x8d\xc4\x97n\xc5\xb3 klas\xc4\x97. Kauno miesto savivaldyb\xc4\x97s tarybos 2006 m. vasario 23 d. sprendimu nuo 2007 m. Kauno Aleksandro Timinskio (buv. 20-oji) vidurin\xc4\x97 mokykla prijungta prie gimnazijos.  Pastate liko \xc4\xafsik\xc5\xabrusi P. Eimu\xc4\x8dio jaunimo mokykla._NEWLINE_Kauno miesto savivaldyb\xc4\x97s tarybos 2008 m. lapkri\xc4\x8dio 13 d. sprendimu mokykloje nuo 2009 m. rugs\xc4\x97jo 1 d. \xc4\xafsteigtos klas\xc4\x97s, kuriose mokoma valstybine lietuvi\xc5\xb3 kalba. Gimnazija dirba dviem pamainomis. Rytin\xc4\x97je pamainoje vykdomas mokini\xc5\xb3 ugdymas pagal prie\xc5\xa1mokyklinio, pradinio, pagrindinio ir vidurinio ugdymo programas. Mokomoji kalba rus\xc5\xb3. Vakarin\xc4\x97je pamainoje vykdomas suaugusi\xc5\xb3j\xc5\xb3 ir dirban\xc4\x8dio jaunimo (16-17 met\xc5\xb3) mokini\xc5\xb3 ugdymas pagal suaugusi\xc5\xb3j\xc5\xb3 pagrindinio ir vidurinio ugdymo programas. Mokomoji kalba lietuvi\xc5\xb3. Nuo 2010 m. gimnazija._NEWLINE__NEWLINE_Nuo 2012 m. rugs\xc4\x97jo 1 d. pagal Kauno m. savivaldyb\xc4\x97s tarybos 2012 m. baland\xc5\xbeio 5 d. sprendim\xc4\x85 prie gimnazijos prijungta P. Eimu\xc4\x8dio jaunimo mokykla, dirbusi buv. A. Timinskio vidurin\xc4\x97s mokyklos pastate, tapusi strukt\xc5\xabriniu padaliniu \xe2\x80\x93 Pagrindinio ugdymo skyri\xc5\xb3 (V.Kr\xc4\x97v\xc4\x97s pr. 50). Jame ugdymas organizuojamas 5-10 klasi\xc5\xb3 mokiniams, kurie stokoja mokymosi motyvacijos arba turi socializacijos problem\xc5\xb3, ar labiau link\xc4\x99 \xc4\xaf sportin\xc4\x99 veikl\xc4\x85.\n_START_SECTION_\nVeikla\n_START_PARAGRAPH_\nGimnazijoje pl\xc4\x97tojamas dvikalbis ugdymas vyresn\xc4\x97se klas\xc4\x97se sutelkia besimokan\xc4\x8di\xc5\xb3 tautini\xc5\xb3 ma\xc5\xbeum\xc5\xb3 moksleivius. Tai padeda juos integruoti \xc4\xaf \xc5\xa1alies pilietin\xc4\x99 visuomen\xc4\x99, siekiant sudaryti s\xc4\x85lygas tautini\xc5\xb3 ma\xc5\xbeum\xc5\xb3 moksleiviams neformalioje ugdymo aplinkoje ugdyti j\xc5\xb3 gimt\xc4\x85j\xc4\x85 kalb\xc4\x85._NEWLINE_Gimnazijoje veikia 20 b\xc5\xabreli\xc5\xb3, studij\xc5\xb3. Pagrindinio ugdymo skyriuje, \xc5\xa1alia vis\xc5\xb3 reikaling\xc5\xb3 specializuot\xc5\xb3 mokom\xc5\xb3j\xc5\xb3 dalyk\xc5\xb3 kabinet\xc5\xb3, veikia mokini\xc5\xb3 resocializacijos centras, biblioteka, informacini\xc5\xb3 technologij\xc5\xb3 kabinetas, k\xc5\xabno rengybos, karat\xc4\x97 sal\xc4\x97s. Vystoma neformali veikla, kontroliuojamas mokini\xc5\xb3 u\xc5\xbeimtumas. Dirba psichologas, socialinis pedagogas._NEWLINE_Visos gimnazijos mokytoj\xc5\xb3 kolektyvas aktyviai dalyvauja \xc5\xa1vietimo reformose, \xc4\xafvairiuose tarptautiniuose, respublikiniuose, miesto renginiuose, projektuose, kelia kvalifikacij\xc4\x85, gerai paruo\xc5\xa1ia mokinius egzaminams bei olimpiadoms. Visi mokytojai ir mokiniai turi galimyb\xc4\x99 nemokamai naudotis kompiuteriais, internetu._NEWLINE_Gimnazijoje \xc4\xafrengti kompiuterizuotas informacinis centras ir dvi informacini\xc5\xb3 technologij\xc5\xb3 klas\xc4\x97s. Mokytojai turi galimyb\xc4\x99 vesti integruotas informacini\xc5\xb3 technologij\xc5\xb3 ir kit\xc5\xb3 dalyk\xc5\xb3 pamokas, labiau tobul\xc4\x97ja mokiniai ir patys mokytojai. Skiriamas didelis d\xc4\x97mesys techniniam kabinet\xc5\xb3 apr\xc5\xabpinimui. Klas\xc4\x97s apr\xc5\xabpintos \xc5\xa1iuolaikiniais personaliniais kompiuteriais. Centriniame gimnazijos pastate (Vytauto pr. 50) yra \xc4\xafrengta 13 interaktyvini\xc5\xb3 lent\xc5\xb3, kompiuteriniai projektoriai. Pagrindinio ugdymo skyriuje yra \xc4\xafrengtos 6 interaktyvin\xc4\x97s lentos (matematikos, lietuvi\xc5\xb3, angl\xc5\xb3 kalb\xc5\xb3, chemijos, informacini\xc5\xb3 technologij\xc5\xb3 kabinetuose), bibliotekoje \xc4\xafrengta nam\xc5\xb3 kino sistema.'